ब्रिटिश माइग्रेशन पॉलिसी को हिटलर जैसा कहा था, विरोध में एंकर्स का काम से इनकार
Britain BBC Match of the Day Controversy - ब्रिटेन में BBC के प्रेजेंटर्स ने काम करने से इनकार कर दिया है। इसके बाद BBC का पॉपुलर फुटबॉल शो  ‘मैच ऑफ द डे’ शनिवार को पहली बार बिना एंकर और एक्सपर्ट्स के टेलिकास्ट किया गया।
ब्रिटेन में BBC के प्रेजेंटर्स ने काम करने से इनकार कर दिया है। इसके बाद BBC का पॉपुलर फुटबॉल शो ‘मैच ऑफ द डे’ शनिवार को पहली बार बिना एंकर और एक्सपर्ट्स के टेलिकास्ट किया गया। शो के पैटर्न में बदलाव करते हुए इसे सिर्फ 20 मिनट के लिए प्रिमियर लीग हाइलाइट्स के तौर पर पेश किया गया। इसके साथ ही BBC के डायरेक्टर जनरल टिम डेवी के इस्तीफे की मांग भी तेज हो गई है।
दरअसल, BBC ने अपने फुटबॉल शो ‘मैच ऑफ द डे’ के मुख्य एंकर और इंग्लैंड के पूर्व फुटबॉलर गैरी लिनेकर को उनके विवादित ट्वीट के चलते शो से बाहर कर दिया। गैरी ने ब्रिटिश सरकार की माइग्रेशन पॉलिसी की आलोचना की थी। उन्होंने इसे गलत बताते हुए इसकी तुलना 1930 में जर्मनी में हिटलर के शासन की नीतियों से कर दी थी। इस पर ब्रिटिश गृहमंत्री ने भी आपत्ति जाहिर की थी। जिइसके बाद BBC ने मामले में जांच पूरी होने तक उन्हें कार्यक्रम से हटा दिया।
PM सुनक ने कहा-सरकार अपनी पॉलिसी पर टिकी
BBC विवाद पर ब्रिटेन के प्रधानमंत्री ऋषि सुनक ने कहा कि उन्हें उम्मीद है कि BBC और गैरी लिनेकर मिलकर इस मुद्दे को सुलझा लेंगे। सरकार अपनी पॉलिसी पर अडिग है। पिछले दिनों सुनक सरकार ने संसद में माइग्रेशन पॉलिसी पर नया बिल पेश करने की बात कही थी। इस बिल के तहत ब्रिटिश सरकार इंग्लिश चैनल के रास्ते नावों से आने वाले अवैध शरणार्थियों पर रोक लगाने की तैयारी कर रही है। इसे लेकर सरकार को विरोध भी झेलना पड़ रहा है।
बिना एक्सपर्ट्स के टेलिकास्ट हुआ शो
दूसरी तरफ, BBC के इस फैसले से नाराज होकर गैरी के बाकी साथियों के साथ ही मैच ऑफ द डे शो के विशेषज्ञों ने भी इसे बॉयकॉट करने का फैसला किया है। पूर्व स्ट्राइकर और EPL के रिकॉर्ड गोल स्कोरर एलन शियरर और आर्सेनल के पूर्व खिलाड़ी इयान राइट ने लिनेकर के समर्थन में शनिवार को प्रीमियर लीग के मुकाबलों के बाद होने वाले लाइव डिस्कशन में हिस्सा लेने से इनकार कर दिया। जिसके बाद शो बिना एक्सपर्ट्स के ऑन-एयर किया गया।
BBC ने कहा- गैरी को वापस लाने की कोशिश जारी
गैरी लिनेकर को सस्पेंड करने के बाद से BBC में अभिव्यक्ति की आजादी को लेकर सवाल उठ रहे हैं। शनिवार को शो टेलिकास्ट होने के बाद BBC के डायरेक्टर जनरल टिम डेवी ने कहा- ये एक मुश्किल दिन था लेकिन हम हर हाल में इस समस्या का समाधान निकालने की कोशिश कर रहे हैं। हमें सफलता तभी मिलेगी जब हम गैरी को शो पर वापस ला पाएंगे और इसे वापस पहले की तरह प्रेजेंट करेंगे। मुझे दुख है कि शनिवार के टेलिकास्ट में ऐसा नहीं हो पाया।
भारत में डॉक्यूमेंट्री विवाद में फंसा था BBC
BBC ने 17 जनवरी को गुजरात दंगों पर बनी डॉक्यूमेंट्री 'द मोदी क्वेश्चन' का पहला एपिसोड यूट्यूब पर रिलीज किया। दूसरा एपिसोड 24 जनवरी को रिलीज होना था। इससे पहले ही केंद्र सरकार ने पहले एपिसोड को यूट्यूब से हटा दिया। भारत सरकार ने डॉक्यूमेंट्री को प्रधानमंत्री मोदी और देश के खिलाफ प्रोपेगैंडा बताया था। इसके बाद जेएनयू, जामिया मीलिया इस्लामिया और पंजाब यूनिवर्सिटी में डॉक्यूमेंट्री की स्क्रीनिंग को लेकर विवाद भी हुआ था।
BBC के दिल्ली-मुंबई ऑफिस पर IT ने डाली थी रेड
14 फरवरी को दिल्ली और मुंबई में BBC के दफ्तरों पर IT विभाग ने छापा मारा था। आयकर विभाग के सूत्रों के मुताबिक BBC पर इंटरनेशनल टैक्स में गड़बड़ी का आरोप लगा था। BBC ने ट्वीट कर कहा था- आयकर विभाग की टीम दिल्ली और मुंबई ऑफिस में मौजूद हैं। हम उन्हें पूरा सहयोग कर रहे हैं। सर्वे का काम जारी है। इस दौरान टीम ने फाइनेंस डिपार्टमेंट के लोगों के मोबाइल, लैपटॉप-डेस्कटॉप जब्त किए थे।